**Izvrstan preventivni program za roditelje najmlađe djece - radionice „Rastimo zajedno“ – podrška pozitivnom roditeljstvu**

Roditeljska uloga, odnosno kako ju shvaća svaki pojedini roditelj, kako na nju gledaju odgojno-obrazovne ustanove, razni stručnjaci te kakva očekivanja ima društvo u cjelini, trajno se mijenjala od kada je ljudskog roda. Možemo reći da je danas roditeljima s jedne strane lakše obnašati tu ulogu (veća financijska sigurnost, dostupnost informacija o roditeljstvu te sadržaja namijenjenih djeci), no istovremeno smo svjedoci sve većih zahtjeva koji se na roditelje postavljaju. Od njih se očekuje da budu topli i nježni, da jasno postavljaju granice, da su stručni i izvrsno informirani, da djecu u svemu potiču, uvažavaju, budu im posvećeni i na raspolaganju. Time se često današnji roditelj nalazi u kontinuiranom stresu te stalnom preispitivanju vlastitih kompetencija vezanih uz odgoj djece. Upravo kao odgovor na potrebu roditelja za podrškom, kao i na obvezu društva da tu podršku osigura, u sklopu UNICEF-ove kampanje „Prve 3 su najvažnije“ razvijen je program radionica za poticanje pozitivnog roditeljstva, pod nazivom „Rastimo zajedno“. Namijenjen je roditeljima najmlađe djece, dobi 1-4 godine. Ciljevi programa odnose se na jačanje roditeljskih kompetencija u najširem smislu te riječi, a ostvaruju se u suradničkoj atmosferi rada u malim grupama (12-tak sudionika). Njeguje se partnerski, ravnopravan odnos roditelja i voditelja radionica – koje u pravilu čine 3 sustručnjaka (psiholog, pedagog i odgajatelj). Radionice se za roditelje besplatne, a provode se kroz ciklus od 11 susreta (jednom tjedno, po 2 sata), uz mogućnost daljnjeg zajedničkog okupljanja u Klubu roditelja. Obrađuju se teme vezane uz razumijevanje dječjih potrebe, osobitosti dječjeg razvoja, roditeljske odgovornosti, komunikaciju i slušanje, važnost igre, učenje i proširivanje dječjeg znanja, postavljanje granica te njegovanje kvalitetnih odnosa. Program je znanstveno utemeljen i evaluiran te je priznat i prepoznat svojom kvalitetom i na međunarodnoj razini. Danas se provodi diljem cijele Hrvatske (u 79 gradova), u dječjim vrtićima, obiteljskim centrima i udrugama, a proširio se i izvan nacionalnih okvira. Do sada je za njegovo provođenje educirano preko 800 stručnjaka, a prošlo ga je više od 6.000 zadovoljnih roditelja. Također osigurava i podršku stručnjacima koji rade s roditeljima djece rane dobi u ostvarivanju svoje profesionalne uloge. Provodi se i u obliku radionica za odgajatelje u dječjim vrtićima, u sklopu stručnog usavršavanja odgajatelja.

U dječjim vrtićima Grada Rijeke radionice „Rastimo zajedno“ provode se od nastanka programa 2008. godine, a danas su dostupne u gotovo svim vrtićima Primorsko-goranske županije. Temeljem izvrsnih iskustava u provedbi razvijene su i druge inačice programa - „Rastimo zajedno Plus“, prilagođen roditeljima djece s teškoćama u razvoju (od 2013.), „Klub očeva“ namijenjen samo tatama (od 2016.), te „Rastimo zajedno - i mi“, prilagođen roditeljima koji odgajaju djecu u zahtjevnijim okolnostima (od 2018.).

Na području Primorsko-goranske županije do sada je educirano preko 50 stručnjaka za provedbu ovog vrijednog programa, a završilo ga je više stotina zadovoljnih roditelja. Roditelji koji prođu ovaj program skloniji su više slušati djecu, bolje razumjeti njihove razvojne i osobne potrebe, više se baviti djetetom, igrati se, proširivati njegova znanja i poticati vještine, te koristiti pozitivne načine komunikacije, kao i učinkovite i nenasilne odgojne postupke. U pravilu izjavljuju kako se nakon radionica u svojoj roditeljskoj ulozi osjećaju mnogo kompetentniji i istinski podržani.

Nadamo se i nadalje uspješnoj provedbi programa u našoj županiji, uz osiguravanje uvjeta za njegovu održivost, dostupnost i širenje, kako bi iznimno pozitivni preventivni učinci doprli do što većeg broja korisnika – vedrih i zadovoljnih roditelja, koji uživaju biti sa svojom djecom.